CELEX: 62009CA0316
Language: el
Date: 2011-05-05 00:00:00
Title: Υπόθεση C-316/09: Απόφαση του Δικαστηρίου (τρίτο τμήμα) της 5ης Μαΐου 2011 [αίτηση του Bundesgerichtshof (Γερμανία) για την έκδοση προδικαστικής αποφάσεως] — MSD Sharp & Dohme GmbH κατά Merckle GmbH (Φάρμακα που προορίζονται για ανθρώπινη χρήση — Οδηγία 2001/83/ΕΚ — Απαγόρευση της απευθυνομένης στο κοινό διαφημίσεως των φαρμάκων που χορηγούνται μόνο με ιατρική συνταγή — Έννοια του όρου «διαφήμιση» — Στοιχεία που ανακοινώθηκαν στην αρμόδια αρχή — Στοιχεία τα οποία είναι προσιτά μέσω του Διαδικτύου)

25.6.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 186/3
            
         Απόφαση του Δικαστηρίου (τρίτο τμήμα) της 5ης Μαΐου 2011 [αίτηση του Bundesgerichtshof (Γερμανία) για την έκδοση προδικαστικής αποφάσεως] — MSD Sharp & Dohme GmbH κατά Merckle GmbH
   (Υπόθεση C-316/09) (1)
   
   (Φάρμακα που προορίζονται για ανθρώπινη χρήση - Οδηγία 2001/83/ΕΚ - Απαγόρευση της απευθυνομένης στο κοινό διαφημίσεως των φαρμάκων που χορηγούνται μόνο με ιατρική συνταγή - Έννοια του όρου «διαφήμιση» - Στοιχεία που ανακοινώθηκαν στην αρμόδια αρχή - Στοιχεία τα οποία είναι προσιτά μέσω του Διαδικτύου)
   2011/C 186/05
   Γλώσσα διαδικασίας: η γερμανική
   
      Αιτούν δικαστήριο
   
   Bundesgerichtshof
   
      Διάδικοι στην υπόθεση της κύριας δίκης
   
   MSD Sharp & Dohme GmbH
   
      κατά
   
   Merckle GmbH
   
      Αντικείμενο
   
   Αίτηση εκδόσεως προδικαστικής αποφάσεως — Bundesgerichtshof — Ερμηνεία του άρθρου 88, παράγραφος 1, πρώτη περίπτωση, της οδηγίας 2001/83/ΕΚ του Ευρωπαϊκού Κοινοβουλίου και του Συμβουλίου, της 6ης Νοεμβρίου 2001, περί κοινοτικού κώδικος για τα φάρμακα που προορίζονται για ανθρώπινη χρήση (EE L 311, σ. 67) — Απαγόρευση της διαφήμισης προς το κοινό για τα φάρμακα που μπορούν να χορηγηθούν μόνο με ιατρική συνταγή — Έννοια του όρου «διαφήμιση» — Διαφήμιση φαρμάκου η οποία παρέχει στοιχεία μόνο σε όσους τα αναζητήσουν μέσω Διαδικτύου και δεν περιλαμβάνει παρά μόνο τα στοιχεία τα οποία προσκομίστηκαν στην αρμόδια αρχή στο πλαίσιο της διαδικασίας χορήγησης της άδειας κυκλοφορίας του φαρμάκου και στα οποία έχουν πρόσβαση οι ασθενείς κατά την αγορά του
   
      Διατακτικό
   
   Το άρθρο 88, παράγραφος 1, στοιχείο α', της οδηγίας 2001/83/ΕΚ του Ευρωπαϊκού Κοινοβουλίου και του Συμβουλίου, της 6ης Νοεμβρίου 2001, περί κοινοτικού κώδικος για τα φάρμακα που προορίζονται για ανθρώπινη χρήση, όπως τροποποιήθηκε με την οδηγία 2004/27/ΕΚ του Ευρωπαϊκού Κοινοβουλίου και του Συμβουλίου, της 31ης Μαρτίου 2004, έχει την έννοια ότι δεν απαγορεύει την εκ μέρους φαρμακευτικής επιχειρήσεως καταχώριση στο Διαδίκτυο πληροφοριών περί φαρμάκων που χορηγούνται μόνο με ιατρική συνταγή, αν οι πληροφορίες αυτές είναι προσιτές μέσω του διαδικτύου μόνο σε όποιον τις αναζητήσει και αν η καταχώριση αυτή συνίσταται μόνο στην πιστή αναπαραγωγή της συσκευασίας του φαρμάκου, σύμφωνα με το άρθρο 62 της εν λόγω οδηγίας, καθώς και στην κατά λέξη αναπαραγωγή ολοκλήρου του φύλλου οδηγιών ή της περιλήψεως των χαρακτηριστικών του προϊόντος που έχουν εγκριθεί από τις αρμόδιες για τα φάρμακα αρχές. Αντιθέτως, απαγορεύεται η μέσω αυτής της ιστοσελίδας διάδοση πληροφοριών περί φαρμάκου, οι οποίες έχουν αποτελέσει αντικείμενο επιλογής ή επεξεργασίας εκ μέρους του παρασκευαστή και τις οποίες μπορούν να εξηγήσουν μόνο λόγοι διαφημίσεως. Στο αιτούν δικαστήριο απόκειται να καθορίσει αν και κατά πόσον οι επίδικες στο πλαίσιο της κύριας δίκης δραστηριότητες αποτελούν διαφήμιση υπό την έννοια της οδηγίας 2001/83, όπως τροποποιήθηκε με την οδηγία 2004/27.
   
      (1)  ΕΕ C 267 της 7.11.2009.